畋获非熊赋（以有开必先是膺明盛为韵）
何频瑜 (Tang)
畋者所以讲武。贤者所以辅弼。能顺时以宏阅。逢名世之閒出。得贤于蒐狩之场。效获乎霸王之术。且以展时巡之明义。昭至化之阴骘。将入林之有期。宁即鹿而无必哉。是以赋车攻。练吉日。驾驷牡之既闲。俨七驺以齐跸。于是列卒满路。张罘竟天。倾薮刮野。搜林荡川。小殷汤之教祝。同周文之猎贤。治国之规。必闻献可。从禽之乐。宁假献豜。如斯则沃心之期乎说启。乃入梦之知夫兆先。观夫猎车未贯。大绥将弭。得贤之繇既符。非熊之姿宛是。马足不极。皮轩遽回。解云罗之周布。广天仗以全开。用割鲜之能。我则曾事于屠钓。誇染轮之味。我则将和于盐梅。且夫博采为圣。旁求斯盛。宁知校猎之游。更展弓旌之命。白驹皎皎。无烦空谷之维。束帛戋戋。不待中园之聘。薄狩有隙。畋游有恒。陈虞箴以炯戒。得吕望以光膺。驰骛乎道德之囿。故逸飞之遗走。将贤能之是择。在麋鹿而何有。十旬失位。悲夫洛汭之歌。三品充庖。讵比渭滨之叟。此威容兮。我武既成。彼非熊兮。惟时之英。来仪则迈种靡怨。佐理则日月宣明。盛哉三驱之致用也。永代垂声。